Komisijos reglamentas (EB) Nr. 347/96,
1996 m. vasario 27 d.
nustatantis operatyvaus pranešimo apie lašišos išleidimą į laisvą apyvartą Europos bendrijoje sistemą
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 17 d. Tarybos reglamentą (EEB) Nr. 3759/92 dėl bendro žuvininkystės ir akvakultūros produktų rinkos organizavimo [1] su paskutiniais pakeitimais, padarytais Reglamentu (EB) Nr. 3318/94 [2], ypač į jo 30 straipsnį,
kadangi nuo 1995 m. spalio pabaigos labai sumažėjo Bendrijoje į laisvą apyvartą išleistos lašišos kaina, sukeldama rinkos trikdžių, galinčių sukelti grėsmę Europos Bendrijų sutarties 39 straipsnyje numatytiems tikslams; kadangi 1995 m. gruodžio 16 d. įsigaliojo Komisijos reglamentas (EB) Nr. 2907/95 [3], turintis iš naujo stabilizuoti Europos Sąjungos rinką, pagal kurį EEE kilmės lašiša išleidžiama į laisvą apyvartą tik tada, jei yra laikomasi mažiausios kainos;
kadangi tam, kad Komisija galėtų kontroliuoti Reglamento Nr. 2907/95 poveikį ir kad galėtų būti imamasi tolesnių priemonių, prireikus būtina sukurti operatyvaus pranešimo apie lašišos importo sąlygas sistemą;
kadangi šiame reglamente numatytos priemonės atitinka Žuvininkystės produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Valstybės narės praneša Komisijai apie laisvai apyvartai išleidžiamų priede išvardytų prekių svorį ir jų deklaruojamą muitinės vertę, išreikštą suinteresuotos valstybės narės valiuta. Ši informacija suskirstoma pagal Kombinuotosios nomenklatūros kodą bei pagal importo deklaracijos priėmimo datą, taip pat pagal kilmės šalį bei pagal kilmės vietos šalį.
2. Pranešimas apie prekes, išleistas laisvai apyvartai nuo pirmos iki penkioliktos mėnesio dienos, siunčiamas kiekvieno mėnesio 25 dieną arba pirmą po jos einančią darbo dieną, o pranešimas apie prekes, išleistas laisvai apyvartai nuo šešioliktos iki paskutinės mėnesio dienos - kito mėnesio dešimtą dieną arba pirmą po jos einančią darbo dieną. Komisijos nurodytos formos pranešimas Komisijai siunčiamas faksu. Siųstina informacija gali būti perduodama Komisijai magnetinėse laikmenose Komisijos nustatyta forma kompiuteriniam apdorojimui.
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. vasario 27 d.